b'\n_START_ARTICLE_\nVelika ideja\n_START_SECTION_\nZgodovina\n_START_PARAGRAPH_\nOsmani so leta 1453 zasedli Konstantinopel, s \xc4\x8dimer se je zaklju\xc4\x8dil \xc5\xbee nekaj stoletij trajajo\xc4\x8d propad Bizantinskega cesarstva. Vendar je v zavesti podjarmljenega pravoslavnega prebivalstva tlela ideja, da bo neko\xc4\x8d pri\xc5\xa1lo do njegove o\xc5\xbeivitve._NEWLINE_Po obdobju teritorialne ekspanzije in gospodarskega razcveta osmanske dr\xc5\xbeave je v 18. stoletju ta za\xc5\xa1la v krizo. Gr\xc5\xa1ka elita je za\xc4\x8dutila, da prihaja pravi trenutek za upor. Pri tem jih je aktivno spodbujala Rusija, ki je z Osmanskim cesarstvom sicer bojevala ve\xc4\x8d vojn. Grki so imeli tudi mo\xc4\x8dno podporo filhelenskih intelektualnih krogov v zahodni Evropi._NEWLINE_Leta 1821 se je za\xc4\x8del upor, ki ga Grki poznajo kot gr\xc5\xa1ko vojno za neodvisnost. Vojna sre\xc4\x8da je ve\xc4\x8dkrat menjala strani, po osmih letih bojevanja in intervenciji velikih sil pa je osmanski sultan leta 1829 morali priznati neodvisnost Gr\xc4\x8dije. Le-ta je bila omejena na ozemlja Peloponeza, Atike z nekaj severnega zaledja, ter oto\xc4\x8dij Kikladi in Sporadi._NEWLINE_Toda v gr\xc5\xa1ki politiki nih\xc4\x8de ni dvomil, da tak\xc5\xa1ne gr\xc5\xa1ke meje niso dokon\xc4\x8dne. V ozadju je vseskozi bilo prepri\xc4\x8danje, da se bo Gr\xc4\x8dija \xc5\xa1irila naprej, do zdru\xc5\xbeitve vseh zgodovinsko gr\xc5\xa1kih ozemelj: Jonskih otokov, Epira, Makedonije, Trakije, ju\xc5\xbene obale \xc4\x8crnega morja, Male Azije, Krete in Cipra, seveda pa tudi Istanbula. To je bila Velika ideja, gr\xc5\xa1ko\xc2\xa0\xc2\xbbMegali idea\xc2\xab._NEWLINE_Dogodki 19. stoletja so ji v glavnem \xc5\xa1li na roko. Gr\xc4\x8dija se je redno zapletala v spopade z Osmanskim cesarstvom in tudi \xc4\x8de na boji\xc5\xa1\xc4\x8dih ni zmagala, je pridobivala ozemlje. Najve\xc4\x8dja teritorialna ekspanzija je sledila po balkanskih vojnah. \xc5\xa0ele poraz v gr\xc5\xa1ko-tur\xc5\xa1ki vojni med letoma 1919 in 1922 je naredil konec te\xc5\xbenjam po gr\xc5\xa1ki teritorialni ekspanziji, z izjemo Cipra.'